Gerum borgina stórskulduga (JGH)

Sögulegur ósigur sjálfstæðis- manna í borginni blasir við þegar talið verður upp úr kössunum annað kvöld. Ef úrslitin fara á þann veg sem spáð er er líklegt að það verði ekki án afleiðinga – jafnvel að oddiviti flokksins í borginni, Halldór Halldórsson, hugsi sinn gang með framhaldið. Það er með ólíkindum að sjálfstæðismenn hafi ekki náð tökum á Degi og Jóni Gnarr á kjörtímabilinu vegna fjármála og skipulagsmála í borginni en seint verður hægt að saka Halldór um það. Um ástæður ósigurs sjálfstæðismanna skrifaði ég um fyrir viku. Sjö ástæður fyrir ósigri Sjálfstæðisflokksins í borginni (JGH) Samfylkingin og Dagur hika enda ekki við að koma með kosningaloforð um að byggja 2.500 til 3.000 leiguíbúðir fyrir um 75 milljarða króna, þ.e. tvöfalda skuldir borgarinnar og gera hana stórskulduga.

Þá óttast ég mjög að Aðalskipulag Reykjavíkurborgar, sem stungið var undir stól á dögunum, svona rétt fyrir kosningar, verði fljótlega dregið fram. Þar kennir margra undarlega grasa, meðal annars eru hugmyndir um að þrengja Gullinbrú í Grafarvogi með blómum og hjólastígum. Ég hef búið í næsta nágrenni við brúna við Gullinbrú í meira en aldarfjórðung og trúi því raunar ekki að vegurinn og brúin verði þrengd. Það eru fínir göngu- og hjólastígar undir brúnni. Og staðan er núna sú að í brekkunni má einn bíll ekki stöðvast án þess að úr verði umferðaröngþveiti.

Óli Björn Kárason skrifaði góða grein í Morgunblaðið sl. miðvikudag um það kosningaloforð Samfylkingar að byggja 2.500 til 3.000 leiguíbúðir. Þetta er fjármálaævintýri sem kosta mun borgina 75 milljarða króna í byggingarkostnaði sé gert ráð fyrir að hver íbúð kosti 25 milljónir. Við þetta ævintýri munu skuldir borgarinnar meira en tvöfaldast. Samkvæmt fjárhagsáætlun Reykjavíkurborgar eru skuldirnar áætlaðar 67 milljarðar króna í lok þessa árs.

Ég hef áður bent á að skuldir borgarinnar hafa aukist um 40% í tíð þeirra fóstbræðra Dags og Jóns Gnarrs. Þessi skuldaaukning hefur orðið á sama tíma og tekjur borgarinnar hafa aukist um meira en þriðjung, en þær eru 35% meiri á þessu ári en árið 2010 þegar þeir komust til valda.

Ég er satt að segja undrandi á þessu kosningaloforði Samfylkingar um byggingu leiguíbúða því það er óþarfi – slíka yfirburði hefur Dagur haft síðustu vikurnar í könnunum. Hann er allt að því sjálfkjörinn eins og staðan er núna.

Reykjavíkurborg getur aldrei farið í 75 milljarða fjárfestingu á leiguíbúðum nema taka lán fyrir þeirri fjárfestingu – og hélt maður þó að fjáraustur R-litans gamla í kringum Orkuveitu Reykjavíkur væri víti til að varast. Síðan á eftir að reka leiguíbúðirnar sem verður líklegast með verulegu tapi og ekki mætt öðru vísi en með auknum álögum á borgarbúa og lítilli fjárhagslegri getu í önnur verkefni.

Flugvöllurinn

Aðeins um skipulagsmálin. Hvernig sjálfstæðismenn gátu misst flugvallarmálið úr höndum sér er mér ennþá óskiljanlegt. Það vita allir að Dagur ætlar sé að koma flugvellinum í burtu og hefur í hótunum. En með því að fá Hönnu Birnu Kristjánsdóttur innanríkisráðherra, Sigmund Davíð Gunnlaugsson forsætisráðherra og Björgólf Jóhannsson, forstjóra Icelandair Group, til að skrifa undir samkomulag um að flugvöllurinn verði starfræktur í núverandi mynd til ársins 2022 tókst honum að ýta þessu kosningamáli út af borðinu. Í samkomulaginu er kveðið á um að hafin verði vinna við að fullkanna aðra kosti fyrir framtíðarstaðsetningu flugvallarins á höfuðborgarsvæðinu.

Þetta tókst þeim Degi og Jóni Gnarr þrátt fyrir að yfir 82% Reykvíkinga vilja hafa völlinn áfram í Vatnsmýrinni og um 70 þúsund manns hafi skrifuð undir stuðningsyfirlýsingu um að hafa völlinn áfram. Það verður að segjast eins og er að það hefur verið mjög erfitt fyrir Halldór Halldórsson, oddvita Sjálftæðisflokksins í borginni, að taka á flugvallarmálinu með þennan samning ríkisstjórnarinnar við Dag hangandi yfir sér.

Gullinbrú

Nýlega var mér bent á að í Aðalskipulagi Reykjavíkur, sem meirihlutinn samþykkti fyrr í vetur, en stakk síðan undir stól vegna mótbára, séu hugmyndir um að gatan Gullinbrú, sem er helsta akbrautin inn í Grafarvog – en brúin er við þessa götu – verði svonefnd borgargata með blómum, trjám, hjólastígum og þrengingum. Ég tek þetta beint upp úr Aðalskipulaginu en trúi því ekki ennþá að einhverjum hafi dottið í hug að þrengja Gullinbrú.

Til frekari fróðleiks vísa ég hér í blogg frá Ívari Pálssyni þar sem hann birtir samþykktar tillögur Aðalskipulags Reykavíkurborgar. Þegar ég opnaði meðfylgjandi slóð http://astromix.blog.is/blog/astromix/entry/1380592/ leitaði ég upplýsinga um Gullinbrú og sá m.a. eftirfarandi.:

„6.2.3 Samgöngur

Breyttar ferðavenjur. Til að hvetja til breyttra ferðavenja sem bæði eru heilsusamlegar og vistvænar þarf að:

- Bæta hjólastíganet í hverfinu enn frekar, t.d. með hjólareinum eða hjólavísum á Gullinbrú, Lokinhömrum, Fjallkonuvegi, Gagnvegi og Hallsvegi.

- Gera göturými stærstu gatna, einkum Gullinbrúar og Hallsvegar, meira aðlaðandi fyrir hjólandi og gangandi og þessar götur gerðar að nokkurs

konar borgargötum.

............

- Lagt er til að Gullinbrú verði gerð að borgargötu til þess að draga úr umferðarhraða, auka umferðaröruggi og gera sjálft göturúmið meira aðlaðandi, án þess að komi niður á afkastagetu götunnar. Leitað verði leiða með markvissum hætti s.s með breytingum á yfirborði lagningu hjólastíga beggja vegna, sem einnig munu létta á göngu- og hjólastígakerfi utan gatna. Ný landmótun og gróður til þess að fegra og bæta umhverfið. Sérstök áhersla verði á að styrkja tengingu má milli Hamra og Folda yfir Gullinbrú.

..........

- Endurskoða þarf gatnakerfi við Hallsveg (í Grafarvogi) með það að markmiði að fækka köflum með tvöföldu gatnakerfi og nýta landið betur. Íbúar hafa bent á nauðsyn þess að tengja Hallsveg áfram að Vesturlandsvegi og Korputorgi til að tengjast betur þeim borgarhlutum sem eru við og austan Vesturlandsvegar.“

Sjá einnig: http://astromix.blog.is/users/3d/astromix/files/grafarvogur274494.pdf

...............

Úrslitin kosninganna í Reykjavík á morgun sýnast ráðin, samkvæmt könnunum. Meirihlutinn heldur. Ég hef enga trú á að Björt framtíð skelli í lás og snúi baki við Samfylkingu.

Það verður víða fagnað annað kvöld: Gerum borgina stórskulduga! virðist njóta mestra vinsælda.

Jón G. Hauksson

[email protected]